CELEX: 62008TN0305
Language: sl
Date: 2008-08-11 00:00:00
Title: Zadeva T-305/08: Tožba, vložena 11. avgusta 2008 – Italija proti Komisiji

25.10.2008   
            
            
               SL
            
            
               Uradni list Evropske unije
            
            
               C 272/31
            
         Tožba, vložena 11. avgusta 2008 – Italija proti Komisiji
   (Zadeva T-305/08)
   (2008/C 272/58)
   Jezik postopka: italijanščina
   Stranki
   
      Tožeča stranka: Italijanska republika (zastopnik: F. Arena, avvocato dello Stato)
   
      Tožena stranka: Komisija Evropskih skupnosti
   Predlogi tožeče stranke
   
               —
            
            
               Razveljavi naj se člen 1 Uredbe Komisije (ES) št. 530/2008 z dne 12. junija 2008 o sprejemu nujnih ukrepov glede ribolova na navadnega tuna z zapornimi plavaricami v Atlantskem oceanu vzhodno od zemljepisne dolžine 45 ° Z in v Sredozemskem morju, ki je bila objavljena v UL L 155 dne 13. junija 2008, v delu, v katerem po 16. juniju prepoveduje plovilom, ki plujejo pod zastavo Italije ribolov navadnega tuna v Atlantskem oceanu vzhodno od zemljepisne dolžine 45 ° Z in v Sredozemskem morju in v delu, v katerem zadevnim ladjam prepoveduje obdržati na krovu, dajati v mrežaste kletke za pitanje ali gojenje, pretovarjati, prenašati ali iztovarjati navedeni stalež navadnega tuna.
            
         
               —
            
            
               Komisiji naj se naloži plačilo stroškov postopka.
            
         Tožbeni razlogi in bistvene trditve
   Italijanska vlada je pred Sodiščem prve stopnje Evropskih skupnosti izpodbijala člen 1 Uredbe Komisije (ES) št. 530/2008 z dne 12. junija 2008 o sprejemu nujnih ukrepov glede ribolova na navadnega tuna z zapornimi plavaricami v Atlantskem oceanu vzhodno od zemljepisne dolžine 45 ° Z in v Sredozemskem morju.
   Tožba temelji na petih tožbenih razlogih.
   Tožeča stranka s prvim tožbenim razlogom zatrjuje, da je izpodbijana uredba brez vsakršne obrazložitve, kajti trditev o izčrpanju možnosti ribolova italijanskih plovil po 16. juniju 2008 ni podprta z nobeno drugo utemeljitvijo kot le s sklicevanjem na obstoj nekaterih nedoločenih podatkov, s katerimi Komisija razpolaga in na vsebino poročil (ki je prav tako neznana) njenih inšpektorjev.
   V okviru drugega tožbenega razloga tožeča stranka očita zlorabo pooblastil s trditvami, da Komisija nujnih ukrepov iz člena 7 Uredbe Sveta (ES) št. 2371/2008 ni sprejela iz razlogov navedenih v zadevni določbi, ampak zaradi posredovanja v zvezi z domnevnim neizpolnjevanjem obveznosti države članice, določenih v Uredbi Sveta (ES) št. 1559/2007.
   S tretjim tožbenim razlogom se očita kršitev členov 7 in 26 Uredbe št. 2371/2008, saj bi po mnenju tožeče stranke predpostavke, ki jih je izpostavila Komisija, kvečjemu dopustile sprejetje ukrepov iz člena 26 (v skladu s postopkom, ki ga določa zadevna določba), ne pa iz člena 7.
   Tožeča stranka s četrtim tožbenim razlogom trdi, da naj bi izpodbijani akt temeljil na napačni predstavi dejstev, ker naj bi iz podatkov, ki so jih italijanske oblasti posredovale Komisiji, izhajalo, da je tudi po datumu sprejetja izpodbijane uredbe količina ulova navadnega tuna s strani ladij pod italijansko zastavo bila nižja od 50 odstotkov dodeljene kvote, tako da je predpostavka, na kateri temelji izpodbijani ukrep (možnost presežka ulova italijanskega ladjevja) neutemeljena.
   S petim in hkrati zadnjim tožbenim razlogom tožeča stranka zatrjuje pomanjkljivo obrazložitev v zvezi z obstojem kršitev Uredbe št. 1559/2007, na katere naj bi se na splošno sklicevalo v izpodbijanem ukrepu, vendar brez navajanja njihovih značilnosti in tistih elementov, ki bi utemeljili neizpolnitev obveznosti zadevne države članice, ki izhajajo iz navedene uredbe.